یحیی بن یعمر

یحییٰ بن یعمر ابو سلیمان لیثی بصری عدوانى قرآن پر سب سے پہلے نقطہ لگانے والی شخصیت کا اعزاز رکھتے ہیں۔(المتوفی 129ھ/ 746ء)غایۃ النہايۃ 2/381
یحییٰ بن یعمر تابعی علما میں سے ایک ہیں حدیث فقہ اور لغات عرب کا گہرا علم رکھنے والے تھے نحو کا علم انھوں نے ابو الاسود الدولی سے حاصل کیا
عثمام، علی عمار ابو ذر اور ابو ہریرہ سے روایت کرتے تھے اور ان سے یحییٰ بن عقیل، عطا خراسانی قتادہ اور عکرمہ نے روایت کی۔
حجاج نے انھیں مرو کا قاضی بنایا عموما ایک گواہ اور قسم سے فیصلہ کر دیا کرتے تھے۔موسوعہ فقہیہ ،جلد6 صفحہ 499، وزارت اوقاف کویت، اسلامک فقہ اکیڈمی انڈیا

 نام ونسب 
یحییٰ نام ،ابوسلیمان کنیت،نسبی تعلق قبیلہ لیث سے تھا۔

 فضل وکمال 
قرآن، حدیث، فقہ زبان اورادب جملہ علوم کے جامع تھی۔

 قرآن 
قرآن کے ممتاز عالم تھے،علامہ ابن سعد انھیں علمائے قرآن میں لکھتے ہیں۔
(ابن سعد،ج7،ق2،ص101)

 حدیث 
حافظ حدیث بھی تھے،حافظ ذہبی نے حفاظ تابعین کے دوسرے طبقہ میں ان کے حالات لکھے ہیں،صحابہ میں انھوں نے حضرت عثمانؓ،علیؓ،عمار بن یاسرؓ، ابوذر غفاریؓ ،ابوہریرہؓ،ابو موسیٰ اشعریؓ،ابو سعید خدریؓ،ابن عباسؓ،ابن عمرؓ،سلیمان بن ضردؓ اورعائشہ صدیقہؓ جیسے اکابر سے روایتیں کی ہیں۔
(تہذیب التہذیب:11/1625)
یحییٰ بن عقیل سلیمان تیمی،عبد اللہ بن بریدہ ،قتادہ،عکرمہ،عطاء خراسانی رکین بن ربیع،عبد اللہ بن کلب سدوسی ازرق بن قیس اوراسحٰق بن نوید وغیرہ ان کے زمرۂ تلامذہ میں تھے۔
(ایضاً)

 فقہ 
فقہ میں بھی انھیں پورا درک تھا،حافظ ذہبی انھیں فقیہ علما میں لکھتے ہیں (تذکرۃ الحفاظ:1/65)ان کے تفقہ کی ایک سند یہ ہے کہ وہ مرو کے قاضی تھے۔
(ابن سعد،ج5،ق2،ص101)

 زبان و ادب 
ان مذہبی علوم کے علاوہ زبان و ادب میں بھی انھیں مہارت تھی،نحو اورعربی زبان کے فاضل تھے(ابن سعد،ج5،ق2،ص101) نحوانہوں نے اس کے موجد اول ابوالاسود دؤلی سے حاصل کی تھی۔
(تہذیب:11/305)

 فصاحت وبلاغت 
زبان پر عبور کے ساتھ وہ بڑے فصیح وبلیغ تھے،ان کا شمار ممتاز فصحاء میں تھا۔
(شذرات الذہب،ج اول،ص176)

 قضاء ت میں سہولت 
یحییٰ خراسان کے پایہ تخت مرو کے قاضی تھے،مرو میں باقاعدہ دارالقضاء تھا،لیکن حاجت مندوں کی آسانی کے لیے وہ چلتے پھرتے ،راستے گلی میں تنازعوں کا فیصلہ کردیتے تھے،یحییٰ بن موسیٰ بن یسار کا بیان ہے کہ میں نے یحییٰ بن یعمر کو بازاروں اورگلیوں میں فیصلہ کرتے ہوئے دیکھا،بسا اوقات وہ سواری پر چلتے ہوتے، اس حالت میں اگر دو فریق آجاتے تو سواری روک کر کھڑے کھڑے فیصلہ دے دیتے۔

 ایک اہم کا رنامہ 
ان کی زندگی کا سب سے اہم کارنامہ جو ابدالآباد تک قائم رہے گا،قرآن کو منقوط کرنا ہے،ابتدا میں قرآن پاک نقطوں سے خالی تھا،سب سے اول یحییٰ نے پڑھنے والوں کی آسانی کے لیے نقطے لگائے۔
(ابن سعد،ج اول،ق2،ص101)

 اہل بیت نبوی سے عقیدت 
اہل بیت نبوی کے ساتھ ان کو نہایت گہری عقیدت تھی اور وہ ان کو بلا تفریق سب پر فضیلت دیتے تھے،لیکن کسی کی تنقیص نہ کرتے،ایک مرتبہ حجاج نے ان سے کہا تمھارا خیال ہے کہ حسن وحسین رسول اللہ ﷺ کی ذریت میں تھے؟یا تو تم اس خیال سے باز آؤ یا اس کا ثبوت پیش کرو،انھوں نے قرآن کی یہ آیت پیش کرکے ومن ذریۃ داؤد وسلیمان وزکریا ویحییٰ وعیسیٰ ، کہا کہ عیسی ؑ اور ابراھیمؑ کے درمیان اس سے کہیں کم تعلق ہے،جتنا حسنؓ وحسینؓ اورمحمد ﷺ کے درمیان ہے،اس جواب میں یہ نکتہ ہے کہ جب عیسیٰ بعد زمانی کے باوجود صرف مادری تعلق سے ابراہیم کی ذریت میں ہو سکتے ہیں تو حسنؓ وحسینؓ کے جو خاص نواسے ہیں رسول اللہ ﷺ کی ذریت میں کیا شبہ، یہ جواب سن کر حجاج مطمئن ہو گیا۔
(شذرات الذہب:1/176)

 وفات 
باختلاف روایت 119ھ یا 120ھ میں انتقال کیا۔

 حوالہ جات 

زمرہ:129ھ کی وفیات
زمرہ:راوی ثقہ
زمرہ:دوسرے طبقہ کے راویان حدیث
زمرہ:تابعی راویان حدیث
زمرہ:قرون وسطی کے عرب ماہر لسانیات
زمرہ:بصرہ کے گرائمر دان
زمرہ:عرب ماہرین صرف و نحو